Med økt velstand og kjøpekraft hos våre naboer i øst kommer også reiselysten. Tradisjonelt har ikke mange russere lagt ferien til Norge, men i 2004 økte turisttrafikken til Norge med hele 70 prosent. Den positive utviklingen forsetter. Bare i mai utstedte den norske ambassaden i Moskva dobbelt så mange turistvisa sammenlignet med samme måned i fjor.
Innovasjon Norge har trappet opp markedsføringen i Russland. Nylig fulgte nærings- og handelsminister Børge Brende opp i Moskva hvor han møtte representanter for 11 russiske turoperatører.
I sitt innlegg trakk næringsministeren frem at Norge bl. a. har verdens lengste og dypeste fjorder, Europas største isbre, unike fjellområder, tallrike nasjonalparker, mange steder på UNESCOs verdensarvliste, lite masseturisme og god plass.
- Ikke minst, presisterte Brende, er Norge et ypperlig reisemål for turister om ikke bare ønsker å se, men som også vil ha en aktiv ferie. Og faktisk er det slik, avsluttet næringsministeren, at Norge er konkurransedyktig på pris, spesielt når det gjelder hotellopphold og restaurantbesøk.
Hittil har de fleste turistene kommet med buss, men de russiske turoperatørene opplyste at man nå planlegger charterreiser med fly, spesielt til Vestlandet. Den jevne russer har et godt forhold til Norge. Fjordene er godt kjent, men potensialet er, i følge turoperatørene, mye større. Interessen for Nord-Norge er økende. Spesielt gjelder dette reiser til Tromsø og Lofoten. Aktiv ferie er også populært og det etterspørres opplegg for både elvefiske og havfiske. Det store markedet i øst gir også muligheter for å spre pågangen over flere sesonger, for russerne er svært interesserte i å komme til Norge på skiferie.